《送赵任卿芜湖丞》
宋代·韩元吉

青山照濡须，江驶不可渡。
当年黄须儿，跨马识其处。
奸雄有遗迹，草木尚西顾。
孤城千家邑，政尔横故戍。
翩翩佳公子，儒雅称风度。
金门向蓬莱，曾未度阔步。
畴令一官卑，仅乃高尉簿。
得非多言穷，定坐能诗故。
相从十年间，了不见喜怒。
千金第深韫，至宝可轻付。
江山落君手，判断得佳句。
谁欤招得仙，我欲起谢傅。
似闻王师出，鼙鼓近营驻。
老生固常谈，愚者亦先虑。
一樽别时酒，且用慰迟暮。
去去无久留，功名有夷路。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。